**Ұрып, денсаулығына жеңіл дәрежедегі зиян келтіріп, бұзақылық жасағаны үшін, қоғамды анық құрметтемеуін білдіретін, азаматтарға қарсы күш қолданумен ұштасқан, қоғамдық тәртіпті өрескел бұзуы**

Қадағалаушы сот алқасы сотталушының әрекетінде бұзақылық белгілері болмағандықтан төменгі сатыдағы соттардың сот актілерін заңсыз және негізсіз деп танып, күшін жойған.

Шығыс Қазақстан облысы Аягөз аудандық сотының 2013 жылғы 1 қазандағы үкімімен: Н., бұрын сотталмаған, Қазақстан Республикасы Қылмыстық кодексінің (бұдан әрі – ҚК) 257-бабының 1-бөлігімен 1 жылға бас бостандығын шектеуге сотталған. Қылмыстық іс апелляциялық тәртіппен қаралмаған. Шығыс Қазақстан облыстық соты кассациялық сот алқасының 2014 жылғы 6 мамырдағы қаулысымен сот үкімі өзгеріссіз қалдырылған.

Сот үкімімен Н. 2013 жылдың 23 мамырында мектеп дәлізінде, қоғамды анық құрметтемеуін білдіретін, азаматтарға қарсы күш қолданумен ұштасқан, қоғамдық тәртіпті өрескел бұзып, осы мектептің мұғалімі Л.-ны жұдырығымен ұрып, денсаулығына жеңіл дәрежедегі зиян келтіріп, бұзақылық жасағаны үшін кінәлі деп танылған. Сотталған Н. өтінішінде сот үкімімен келіспейтіндігін, [қоғамдық орында бұзақылық жасауға](https://www.facebook.com/ZakonPravoKaz) ниеті болмағандығын, керісінше өзінің әрекеті, қоғамдық тәртіпті бұзып, бұзақылық жасаған жәбірленуші Л.-ны тоқтатуға бағытталғанын, оны қасақана ұрмағанын, яғни итерген кезде қолы тиіп кеткенін жоққа шығармайтынын көрсетіп, өзіне қатысты сот үкімі мен қаулының күшін жойып, қылмыстық істі қысқартуды сұраған.

Жәбірленуші Л.-ның сотталған Н.-ға қатысты сот актілерін күшінде қалдыруды, прокурордың сот үкімі мен қаулысының күшін жойып, істі қысқартуды сұраған пікірлерін тыңдап, өтініште келтірілген уәждерді талқылап, қылмыстық істегі дәлелдемелерді жан-жақты тексеріп, сотталған Н.-ға қатысты сот актілерінің күші төмендегі мән-жайлардың негізінде жойылуға жатады деп есептейді. Қазақстан Республикасы ҚІЖК-нің 24-бабының талаптарында, істің мән-жайы жан-жақты, толық және объективті зерттелуі, сот, прокурор, тергеуші, анықтаушы істі дұрыс шешуге қажетті және жеткілікті мән-жайларды жан-жақты толық және объективті зерттеу үшін заңда көзделген барлық шараларды қолдануға міндетті екендігі көрсетілген.

«Бұзақылық жөніндегі істер бойынша сот практикасы туралы» Қазақстан Республикасы Жоғарғы Сотының 2009 жылғы12 қаңтардағы № 3 нормативтік қаулысының 4-тармағында жеке бас араздығының салдарынан болған жанжал немесе төбелес барысында болған күш қолданудан бұзақылық ниетпен күш қолдануды ажыратқан кезде айыпты мен жәбірленушінің қарым-қатынасының сипатын, жанжалдың сылтауы мен себебін ескеріп, оның бастамашысы кім болғанын, жанжалға қатысушылардың әрекеттерінің қарқыны мен сипатын, айыптының ниетінің бағытын көрсететін басқа да мән-жайларды анықтауы керек екендігі көрсетілген.

Сотталған Н.-ның сот отырысында берген жауабын негізге алсақ, 2013 жылдың 23 мамырында оқушылардың тоқсандық бағаларын қорытып, мектеп директоры кабинетіне баруға шыққан уақытта, мектептің дәлізінде «9 мамыр - Жеңіс күні» мерекесіне арнап жасалған буклеттің жанында әңгімелесіп тұрған мектеп мұғалімдерінің дауысын естіген. Алайда солардың арасында Л. даурығып «Ұлы Отан соғысы мерекесін тойлауды мереке күнінен алып тастау керек, ол соғыс қазақтардың мерекесі емес, орыстардың соғысы, оны тойлаудың қажеті жоқ, ал өзбектер болса оны мереке күнінен алып тастаған», – деген сөздерді айтқанын естіген соң, бұл әңгімені мектеп оқушылары естімесін деген оймен, қатты сөйлемеуін сұрағанда, ол керісінше «мектепте оқушылар жоқ қой», – деп өзіне қарай беттеген кезде, оны итеріп жібергенін айтып, көрсеткен.

[Сот-дәрігерлік сараптама қорытындысымен](https://zakonpravo.kz/publikacii/) жәбірленуші Л.-ның ернінің үстіңгі жағының қанталағаны, ал астыңғы жағының жаншылған жарақаттары бар екендігі, денсаулығына жеңіл дәрежелі зиян келтірілгені анықталған. Ал іс құжаттарына тіркелген, Баршатас ауылдық округі тұрғындары жиналысының хаттамасында Н. мен жәбірленуші Л.-ның мектеп ғимаратының ішінде орын алған әрекеттері талқыға салынғанын және сол жиналысқа қатысқан мектеп директоры Е.-ның Н. мен Л.-ның арасында бұрыннан бас араздықтары болғандарын, екеуінің жиі ұрысып, кикілжіңге түсіп жүретіндерін айтып көрсеткен.

Сондай-ақ осы мәселе Н. мен Л.-ның қатысуларымен өткен М. атындағы орта мектептің кәсіподақ ұйымының жиналысында да талқыға салынып, жиналысқа қатысушылар бұл оқиға бойынша өз пікірлерін білдіріп, олардың арасында бұрыннан бас араздықтары болғандары туралы айтқан. Аталған мектептің директоры Е.-ның педагогикалық кеңесінің қаулысына сәйкес, 2013 жылғы 31 мамырдағы бұйрықпен осы мектептің мұғалімдері Н. мен Л.-ға тәртіптік жаза ретінде ескерту жариялаған. Жәбірленуші Л. сот отырысында берген жауабында, Н.-мен екеуінің арасында бұрыннан бас араздықтары болғандығын, одан қарыз ақшасын сұрағаны үшін екеуі араздасып жүргендерін, кикілжің болған күні мектепте оқушылардың болмағандығын айтып көрсеткен.

Сотталған Н.-мен жәбірленуші Л.-ның арасында бұрыннан бері бас араздықтарының бар екендігі, сондай-ақ екеуінің арасында орын алған бұл оқиға осыған тікелей байланысты болғандығы анық байқалады. Істің мұндай тұрғысында, төмендегі сатыдағы соттардың Н.-ның әрекетінде бұзақылық белгілерінің бар екендігі туралы қорытындылары қылмыстық іске тіркелген дәлелдемелерге және сотта анықталған мән-жайларға сәйкес келмейді. Сондықтан жәбірленуші екеуінің арасында болған оқиға бұрыннан келе жатқан бас араздықтарының салдарынан болғандықтан, тағылған айып негізсіз болып табылады.

Жоғарыда аталғандардың негізінде [қадағалаушы сот алқасы сотталған](https://communicationcenter.kz/bulletin) Н.-ға қатысты сот актілері заңсыз және негізсіз болғандықтан, оның күшін жойып, Қазақстан Республикасы ҚІЖК-нің 37-бабы 1-бөлігінің 2-тармағына сәйкес, оның әрекетінде қылмыс құрамы болмағандықтан, қылмыстық іс өндірістен қысқартылды Сонымен қатар Қазақстан Республикасы ҚІЖК-нің 42-бабының талабына сай, Н.-ның қылмыстық жауапкершілікке заңсыз тартылуына байланысты келтірілген зиянның өтелуіне құқығы танылып, оның өтініші қанағаттандырылды.